આ વિસ્તારના રહેવાસીઓ બહુ રોષમાં છે. તેમણે ‘મિડ-ડે’ને કહ્યું હતું કે ‘આટલા ઓછા સમયમાં અમે કેવી રીતે અમારાં ઘર ખાલી કરીએ એ સૌથી મહત્વનો સવાલ છે. આ સિવાય હજી પણ અમને રાજનેતાઓ ભરમાવી રહ્યા છે કે BMC અમુક ઘરો તોડીને પછી કાર્યવાહી બંધ કરી દેશે. જોકે BMCના અધિકારીઓએ અમને સ્પષ્ટ શબ્દોમાં આજે તેઓ તોડફોડ શરૂ કરશે એમ કહ્યું છે. અમે આ ગૂંચવણભરી પરિસ્થિતિમાં નિર્ણય લીધો છે કે આજે અમે કામ પર નહીં જઈએ અને BMC અમારાં ઘરો પર બુલડોઝર ફેરવવા આવશે તો એનો હિંમતથી સામનો કરીશું.’